Sólbjørg Jakobsen (LA), 2024-09-10:
Desværre kan vi ikke justere den her talerstol; så jeg ser lidt lille ud.
Hvor er det dejligt, at regeringen har taget Liberal Alliances forslag til sig om at afskaffe arbejdsmarkedsbidraget for unge under 18 år.
Det foreslog vi i april, og halvanden måned senere sagde finansministeren i et interview, at det ville regeringen også, og nu er det også med i regeringens forslag til finanslov for 2025.
Det er fantastisk.
Modsat al mulig anden overbudspolitik, som desværre kommer her fra Folketinget, handler det her ikke om at fedte for en bestemt folkegruppe i håb om flere stemmer.
De unge kan jo ikke engang stemme.
Fornuften i forslaget er, at masser af arbejdsgivere gerne vil ansætte flere unge mennesker, så det er kun godt, hvis vi kan lokke de unge til at tage et fritidsjob med fuldstændig skattefrihed helt op til den skattefri bundgrænse.
Det er også ekstremt fornuftigt, at unge mennesker stifter bekendtskab med arbejdsmarkedet og får en fornemmelse af, hvad der forventes af dem, når mor og far på et tidspunkt ikke længere betaler regningerne, ligesom det er godt for de unge at opdage, at selv om de måske er trætte af skolen, måske heller ikke særlig dygtige i skolen, så er der alligevel en verden uden for skolen, som værdsætter det, de kan, og at man kan gøre sig umage og høste ros for andet end at skrive stile og lave matematik.
Så er det deres forældre, de må tigge om lommepenge.
Arbejdsmarkedsbidraget blev opfundet, fordi folk i arbejde skulle give et bidrag til de ordninger, som de kunne falde tilbage på, hvis de mister deres arbejde, og især dagpengesystemet.
Men det benytter unge med fritidsjob jo altså ikke, så det er kun retfærdigt, hvis de heller ikke skal betale til det.
Lad os fortsætte det samarbejde, og jeg har allerede i dag en ny, lignende idé med.
Den frihed for arbejdsmarkedsbidrag, som nu tilfalder de unge, skal også udstrækkes til de noget ældre, nemlig dem, som har rundet folkepensionsalderen, men alligevel gerne vil arbejde lidt eller meget.
Det er med helt samme logik og samme retfærdighed.
Heller ikke danskere, som har rundet den aktuelle folkepensionsalder på 67 år, falder tilbage på dagpenge eller kontanthjælp, hvis ikke de er i arbejde.
De er på folkepension.
Vi synes ikke, at de skal betale arbejdsmarkedsbidrag til arbejdsmarkedsydelser som dagpenge og kontanthjælp, som de ikke kan trække på.
Også de ældres arbejdskraft kan bruges i det danske samfund.
De fleste af dem har lært en masse ting igennem mange årtier på arbejdsmarkedet, og de ved, hvordan man skal begå sig på en arbejdsplads, så de er også eftertragtede af arbejdsgiverne, hvis de gerne vil fortsætte med at arbejde – ikke nødvendigvis i helt de samme stillinger, som de engang har haft, og måske ikke helt på samme timetal, men de kan i hvert fald bidrage, og det skal vi også bakke op om.
Så lad os få de ældre over folkepensionsalderen med i den endelige finanslov også og ikke kun de unge.
Det foreslog vi i Liberal Alliance tilbage i juni, og det er regeringen også meget velkommen til at kopiere.
Det kan gøres for ca. 200 mio. kr., kan jeg oplyse, for vi har allerede bedt Finansministeriet om at regne på det.
Jeg er jo stadig væk ung i politik, men jeg har hørt sagn om gamle dages finanslovsforhandlinger; at der engang var en tid, hvor man ikke bare forhandlede om 500 mio. kr. i finanslovsforhandlingerne, men tog livtag med nogle af samfundets store udfordringer: reformerede efterlønnen, afskaffede formueskatten, sænkede registreringsafgift på biler, opfandt ældrecheck og meget, meget mere.
Det er ærgerligt.
Uanset om regeringen er blå eller socialdemokratisk, så kommer der langt flere penge i statskassen – åh, det dejlige råderum – og så kan finansministeren også uddele lidt flere gaver år efter år efter år.
Men vi i Liberal Alliance har altså større forhåbninger for det danske samfund.
Vi ser muligheder, som ikke udnyttes i disse år med den regering, vi har nu, og vi vil gerne bruge denne finanslovsdebat til at gøre opmærksom på de muligheder.
Når vi har med statens finanser at gøre, bør vi tale om, at danskerne kunne have mere frihed til at planlægge deres eget liv, hvis staten ikke tog så mange af deres penge og planlagde det hele for dem.
Vi i Liberal Alliance gjorde det allerede på vores sommergruppemøde i 2020, hvor vi præsenterede vores idé til, hvordan danskerne bedre kan bestemme selv over deres egen pensionsalder.
Vi har kaldt det FriPension.